Tarybos reglamentas (EEB) Nr. 1346/78
1978 m. birželio 19 d.
iš dalies keičiantis Reglamentą (EEB) Nr. 2358/71 dėl bendro sėklos rinkos organizavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonominių ir socialinių reikalų komiteto nuomonę [2],
kadangi 1971 m. spalio 26 d. Tarybos reglamente (EEB) Nr. 2358/71 dėl bendro sėklos rinkos organizavimo [3] su paskutiniais pakeitimais, padarytais Reglamentu (EEB) Nr. 1167/77 [4], numatyta tam tikromis sąlygomis skirti gamybos pagalbą už sėklas; kadangi dėl šios pagalbos skyrimo kasmet sprendžiama dėl prekybos metų, prasidedančių kitais metais;
kadangi daugelio veislių sėklos gamyba pasižymi daugiamečiu pobūdžiu; kadangi, siekiant pagerinti gamybos planavimą, ligi šiol nustatytą pagalbą reikėtų pakeisti iš eilės dvejiems rinkos metams nustatoma pagalba;
kadangi būtina turėti teisingos informacijos apie Bendrijos rinkos padėtį ir plėtros perspektyvas; kadangi dėl to Bendrijoje galiojanti tvarka suteikia galimybę rinkti būtiną informaciją apie Bendrijoje auginamą sėklą, kadangi yra nustatyta, kad prekiauti galima tik sertifikuota sėkla, išauginta tinkamai įgaliotose įmonėse arba remiantis tinkamai įregistruotomis sutartimis; kadangi, be to, daugiausia Bendrija yra aprūpinama remiantis dauginimo sutartimis, sudarytomis su valstybių, kurios nėra narės, sėklos gamintojais; kadangi dėl to turėtų būti reikalaujama įregistruoti sutartis dėl tų rūšių, kurios Bendrijos rinkai yra svarbios; kadangi, be to, šiai informacijai turėtų būti taikomas statistinio slaptumo įpareigojimas, kad suinteresuotoms šalims būtų garantuota, jog minima informacijai nebus panaudota kitais tikslais kartu suteikiant galimybę gauti visapusiškai objektyvią informaciją,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2358/71 iš dalies keičiamas taip:
a) 3 straipsnio 1 dalies antroji pastraipa pakeičiama taip:
"Ši pagalba, kurios dydis visoms rūšims arba veislių grupėms visoje Bendrijoje vienodas, nustatoma kas dvejus metus iki rugpjūčio 1 d. kitais metais prasidedantiems prekybos metams ir dar kitiems prekybos metams. Tačiau 1978-1979 ir 1979-1980 prekybos metams pagalba nustatoma iki 1978 m. liepos 1 d. Jei dvejų metų, kuriems buvo nustatyta pagalba, laikotarpiu Bendrijos rinkos stabilumui kyla didelė grėsmė, Taryba, remdamasi Komisijos pasiūlymu, kvalifikuota balsų dauguma gali nurodyti pakeisti antriesiems minėto laikotarpio metams nustatytą pagalbą. Pakeitimą būtina padaryti iki prieš jos taikymą einančių metų rugpjūčio 1 d.";
b) įterpiamas šis straipsnis:
"3a straipsnis
1. Nuo 1979 m. vasario 1 d. visos tam tikrų rūšių sėklos dauginimo sutartys, sudarytos Bendrijos sėklų įmonės arba augintojo ir trečiojoje šalyje įsisteigusio sėklų augintojo, būtų privalomai įregistruotos kiekvienos valstybės narės tam tikslui paskirtoje institucijoje.
2. Valstybės narės reguliariai perduoda Komisijai statistinius duomenis apie dauginimo sutarčių įregistravimą.
3. Duomenys, susiję su dauginimo sutarčių įregistravimu, gali būti naudojami tik šio reglamento taikymo tikslais.
4. 11 straipsnyje nustatyta tvarka patvirtinamos išsamios šio straipsnio taikymo taisyklės, ypač sėklos dauginimosutarties sąvokos apibrėžimas ir 1 dalyje minimų rūšių sąrašas."
2 straipsnis
Šis reglamentas įsigalioja 1978 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1978 m. birželio 19 d.